רכבת ישראל חנכה הבוקר את הקו המכונה "רכבת העמק", בנסיעה חגיגית בין תחנת כפר ברוך-מגדל העמק, ותחנת בית שאן דרך עפולה. בנסיעה השתתפו אזרחים ותיקים שזכו לנסוע בקו ההיסטורי של רכבת העמק, שהושבת בשנת 56'. כמו-כן השתתפו שר התחבורה ישראל כץ, מנכ"ל הרכבת, בועז צפריר, יו"ר דירקטוריון נתיבי ישראל עודד שמיר וראשי רשויות לאורך המסילה.

רכבת העמק - בתחנה (אחיה ראב"ד)

לפני שיצאה הרכבת לדרך, ציין השר את דבריו של הרצל כי הנוסעים אינם מביאים את הרכבת, אלא הרכבת היא זו שמביאה נוסעים. "כבר היום רואים תנופת בנייה בערים וביישובים לאורך המסילה, ואנחנו דואגים לפתח מתחמי תעשייה והייטק בהתאם לתחנות, כפי שהדבר נעשה בנתיבות, שדרות ואופקים.

רכבת העמק שוב נוסעת, אחרי 65 שנים

השר הוסיף כי החלו הליכים להארכת המסילה מבית שאן, שבה הוקם מסוף מטענים, ועד גשר שיח' חוסיין, תוך מגעים עם הירדנים לחיבור מצדם - "כך יהיה חיבור בין ישראל ירדן ושאר מדינות ערב המתונות", אמר. כיום מועברות סחורות מנמל חיפה לירדן במאות משאיות מדי יום, דבר הגורם בין היתר לעומסים ותאונות בכביש 71.

(חברת נתיבי ישראל)

נסיעות סדירות בקו יחלו בערב סוכות, ה-16 באוקטובר, ובשלושת החודשים הראשונים תהיינה בחינם עבור תושבי הגליל, לדברי השר, כדי ליצור "תרבות נסיעה ברכבות". בנוסף לכך, במהלך תקופת ההרצה - 16 באוקטובר עד ה-4 בנובמבר - לא יידרש תשלום בעת הנסיעה מכל אחת מתחנות רכבת העמק לכל מקום בארץ. כרטיס הלוך ושוב יונפק לנוסעים בעמדות הכירטוס. לאחר מכן ניתן לנסוע בחינם (הלוך ושוב) מתחנות רכבת העמק באמצעות רב קו במשך שלושה חודשים, אך מתחנת כפר יהושע ההטבה תהיה לתושבי הסביבה בלבד.

במהלך השנתיים שלאחר מכן יהיה מחיר הנסיעה 50% לנוסעים שיעלו בתחנות רכבת העמק (הלוך ושוב). מנכ"ל הרכבת אמר כי בתקופה הראשונה יש צפי ל-1,500 נוסעים בכל תחנה ביום, וכעבור שנה צפויה תעבורה של כ-10,000 נוסעים מדי יום.

בהתייחס לנושא המעבר לירדן אמר כי מדובר ב"גשר של שלום". לדבריו, "אני מאמין שבתוך זמן קצר יבינו שיש די מטענים ונוסעים שמצדיקים הכפלת המסילה. היו כאלה שחשבו שהקו עצמו לא יהיה משתלם, ואני מקווה שבתוך זמן קצר הם יווכחו שטעו".

yet בנסיעת הבכורה של רכבת העמק

במוצאי שבת הועברה השליטה בקו מידי חברת נתיבי ישראל שבנתה את המסילה, לידי רכבת ישראל שהחלה בנסיעות מבחן. עם זאת, תחנת לב המפרץ-מזרח, שבה מתבצע הפיצול בין מסילת החוף למסילת העמק, לא תהיה מוכנה עם פתיחת הקו. התחנה הראשונה בחיפה לבאים מהעמק תהיה "מרכז השמונה".

יו"ר דירקטוריון נתיבי ישראל ציין כי זו הייתה העבודה הראשונה של החברה בתחום הרכבת, וכי החברה עמדה בלוחות הזמנים תוך השקעה של 4 מיליארד שקל. "אנחנו גאים להיות חלק מהפרויקט המדהים הזה שיישפר את איכות החיים שלנו וייקרב את הפריפרייה למרכז".